एडम स्मिथले पुँजीवादको बाइबल मानिने ‘एन इन्क्वायरी इन्टु द नेचर एन्ड कजेज अफ द वेल्थ अफ नेसन’ मा मान्छेहरु खुला बजारमा आर्थिक समृद्धिका लागि क्रियाशील हुन्छन् भन्ने उल्लेख गरेका छन्। तर, उनले पैसा कमाएर मात्रै मान्छे महान हुन्छ भनेका छैनन्। बरु उनको भनाइलाई बंग्याएर बजारवादीहरू द्रव्यपिचास हुन् भनिँदै आएको छ। आय वृद्धिमा मात्रै ध्यान दिने तथा सम्पत्ति मात्रै संग्रह गर्ने प्रवृत्तिलाई स्मिथले ‘नैतिक भाव पतनको मुख्य कारण’ भनेका छन्। असल मान्छेले वास्तविक सफलता हासिल गर्न ‘प्रशंसा मात्र खोज्नु हुदैन, प्रशंसायोग्य बन्नुपर्छ’ भन्नेमा उनले जोड दिएका छन्।
